**Príprava na birmovku júl 2020**

**Pozdravujem všetkých tohtoročných birmovancov. Birmovanci, pošlite mi pozdrav (selfie) ako prázdninujete. Dávam vám čas do 31. júla. Podľa toho budem vedieť, či čítate tieto riadky. Môj mobil je: 0904 283 644. Zároveň čakám na svätú spoveď toho, kto už pár týždňov nebol... Posielam vám aj pár zaujímavých otázok, ktoré mi boli položené, a odpovede na ne, osvojte si ich:**

**Prečo musí mať krstný rodič birmovku?** Lebo len dospelý kresťan môže dobre a zodpovedne kresťansky vychovávať jemu zverené dieťa. Zverili by ste výchovu svojho dieťaťa dieťaťu? Kto nemá birmovku je kresťan – dieťa (detský kresťan). Mať birmovku znamená byť dospelým kresťanom, plnohodnotným kresťanom, dokončeným kresťanom. Mať birmovku znamená byť kresťanom pripraveným hájiť, brániť a vyznávať svoju vieru pred ľuďmi. Kresťanom pripraveným viesť, vychovávať a odovzdávať kresťanské hodnoty druhým. Kresťan s birmovkou je kresťanom zodpovedným. Sviatosťou birmovania sa z pokrsteného človeka stáva zrelý kresťan. Je ako strom, na ktorom môže začať rásť ovocie. Je ako vojak, ktorému sa dáva do rúk zbraň, aby bránil svoju vlasť. Ak sa kresťan bojí a hanbí pred druhými prejaviť svoju kresťanskú vieru, nie je dokončeným a zrelým kresťanom. Birmovkou kresťan získava dary Ducha Svätého: múdrosť, rozum, radu, silu, poznanie, nábožnosť a bázeň pred Bohom. Kresťanskí rodičia predsa nezveria svoje dieťa niekomu, kto je nezodpovedný, hlúpi, slabý, bezbožný, neveriaci, či ignorujúci Božiu vôľu. Svojmu dieťaťu by tým ublížili.

**Sú aj takí kresťania, ktorí majú birmovku, a predsa nepraktizujú kresťanskú vieru, tak čo?** Mali by ju začať praktizovať, ak to so svojou spásou myslia vážne. Kto prijal sviatosť birmovania verejne sa zriekol hriechu, vábivých pokušení a zlého ducha a vyznal svoju kresťanskú vieru. Myslel to vážne, alebo hral divadlo? Nech takí poprosia o odpustenie za zlý príklad a pohoršenie, a znova sa vrátia k plneniu sľubov.Sú aj takí kresťania, ktorí praktizujú svoju vieru, počúvajú Božie slovo, uskutočňujú ho vo svojom živote, pristupujú k sviatostiam, modlia sa, konajú skutky milosrdenstva, atď... Vyber si, ktorých budeš nasledovať. Ak tých prvých, tak nie si kresťan, ale ideš hrať divadlo.

**Prečo mám chodiť do kostola a pristupovať k sviatostiam?** Lebo chceš byť spasení. Kostol = svätá omša. Svätá omša = sväté prijímanie. Sväté prijímanie = Ježiš. Prijímanie Ježiša znamená zachrániť si život. *„Boh tak miloval svet, že poslal svojho Syna, aby nezahynul nik, kto v neho verí, ale aby mal večný život.“* Ak nechodíš do kostola, nechodíš na sväté prijímanie. Ak nechodíš na sväté prijímanie, neprijímaš Ježiša. Ak neprijímaš Ježiša, žiješ v hriechu. Ak žiješ v hriechu, pohŕdaš Pánom Bohom a jeho vôľou. Božou vôľou je Tvoja spása.

**Stačí, keď som dobrým človekom veď, nie?** Ja som dnes slušne pozdravil, pekne poprosil, poďakoval sa, a poslúžil. Som vďaka tomu dobrým, alebo zlým človekom? Čo myslíš? Pritom som dnes nič nezjedol, a ani som sa neumyl... Zajtra tiež slušne pozdravím, pekne poprosím, poďakujem a poslúžim, no nič nezjem a ani sa neumyjem... Chápeš? Ak nebudem jesť a umývať sa, zahyniem... Moja mama sa za mňa nenaje, ani neumyje.